《寄吕惠卿吉甫兼简林伯通》
宋代·王令

踆踆门外马，客至知谓谁。
昔面尚未逢。那论心相知。
揖客拜上堂，谢客辱弗遗。
寒暑相问酬，唯诺坐无为。
静默近尤远，多言足瑕玼。
勉从客所论，还顾所雪非。
念此废无益，对书坐长嘻。
独思同怀子，念远莫见之。
岂无寄我书，岁晚若苦迟。
闻颇困王事，岂无闲暇时。
况有同僚贤，相期在书诗。
人生天地间，常恐食所縻。
去就两莫谋，会合宁有期。
余病不自乐，旧学益以隳。
近者非所同，远者劳梦思。
江水日夕东，道途宛而夷。
寄书当在勤。无谓往还稀。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。